ഹൗഡി മോദിക്ക് ശേഷം ഇതാദ്യമായി പ്രധാനമന്ത്രി നാളെ അമേരിക്കയിലേക്ക് ജോ ബൈഡനുമായി നേരിട്ടുള്ള ആദ്യ കൂടിക്കാഴ്ച 24 ന് വൈസ് പ്രസിഡന്റ് കമല ഹാരിസുമായും ആദ്യത്തെ ഔദ്യോഗിക കൂടിക്കാഴ്ച ക്വാഡ് ഉച്ചകോടിയിലും യുഎന് പൊതുസഭയിലും സംസാരിക്കും ന്യൂഡല്ഹി: കോവിഡ് വരുത്തി വച്ച രണ്ടുവര്ഷത്തെ ഇടവേളയ്ക്ക് ശേഷം പ്രധാനമന്ത്രി നരേന്ദ്ര മോദി അഞ്ച് ദിവസത്തെ അമേരിക്കന് സന്ദര്ശനത്തിനായി നാളെ യാത്ര പുറപ്പെടുന്നു.കോവിഡിനെക്കുറിച്ചുളള ഏറ്റവും പുതിയ അപ്ഡേറ്റുകള് ഇവിടെ വായിക്കൂ സെപ്റ്റംബര് 22 മുതല് 26 വരെ ആയിരിക്കും മോദിയുടെ യുഎസ് സന്ദര്ശനമെന്ന് വിദേശ കാര്യ സെക്രട്ടറി ഹര്ഷ വര്ദ്ധന് സിങ്ല അറിയിച്ചു. യുഎസ് പ്രസിഡന്റ് ജോ ബൈഡനുമായുള്ള മോദിയുടെ ഉഭയകക്ഷി ചര്ച്ച സെപ്റ്റംബര് 24 ന് ആയിരിക്കും. വാണിജ്യനിക്ഷേപ ബന്ധങ്ങള് കൂടുതല് ഉഷാറാക്കുക, പ്രതിരോധസുരക്ഷാ രംഗത്തെ സഹകരണം ശക്തിപ്പെടുത്തുക, ഊര്ജ്ജ രംഗത്തെ പങ്കാളിത്തം മെച്ചപ്പെടുത്തുക, ഇതെല്ലാം പലവിധ ചര്ച്ചാ വിഷയങ്ങളില് പെടുന്നു. തീര്ച്ചയായും, താലിബാന് ഭരണത്തിലായ അഫ്ഗാനിസ്ഥാനും മാറിയ സ്ഥിതിഗതികളും ചര്ച്ചയാകും. മൗലികവാദം, അതിര്ത്തി കടന്നുള്ള ഭീകരവാദം, ആഗോള തീവ്രവാദ ശൃംഖലകളെ തകര്ക്കല് എന്നിവയും ബൈഡനുമായി മോദി കൂടിയാലോചിക്കും. ഇന്ത്യന് വംശജയായ യുഎസ് വൈസ് പ്രസിഡന്റ് കമല ഹാരിസുമായി ഇതാദ്യമായി ഔദ്യോഗിക കൂടിക്കാഴ്ചയും മോദിയുടെ സന്ദര്ശന പട്ടികയിലുണ്ട്. സെപ്റ്റംബര് 22 ന് യുഎസ് പ്രസിഡന്റ് വിളിച്ചു ചേര്ത്തിരിക്കുന്ന കോവിഡ് 19 ആഗോള ഉച്ചകോടിയിലും പ്രധാനമന്ത്രി പങ്കെടുക്കും. സന്ദര്ശനവേളയില്, പ്രധാനമന്ത്രിക്കൊപ്പം, വിദേശകാര്യമന്ത്രി എസ്.ജയശങ്കര്, ദേശീയ സുരക്ഷാ ഉപദേഷ്ടാവ് അജിത് ഡോവല് എന്നിവരടക്കം ഉന്നതതല സംഘവും ഉണ്ടായിരിക്കും. സന്ദര്ശനത്തിന്റെ ഹൈലൈറ്റ് ജോ ബൈഡനുമായി ഉള്ള ആദ്യത്തെ കൂടിക്കാഴ്ച തന്നെയായിരിക്കും. ഓസ്ട്രേലിയ, ജപ്പാന് എന്നീ രാജ്യങ്ങളിലെ പ്രധാനമന്ത്രിമാര് കൂടി ഉള്പ്പെടുന്ന ക്വാഡ് ഉച്ചകോടി, ഐക്യരാഷ്ട്ര പൊതുസഭയെ അഭിസംബോധന ചെയ്യല് എന്നിവയും സുപ്രധാന കാര്യങ്ങളാണെന്നും വിദേശ കാര്യ സെക്രട്ടറി ഹര്ഷ വര്ദ്ധന് സിങ്ല അറിയിച്ചു. ക്വാഡ് രാജ്യങ്ങളുടെ യോഗം സെപ്റ്റംബര് 24 നാണ് വൈറ്റ് ഹൗസില് നടക്കുന്നത്. ബുധനാഴ്ച വൈകുന്നേരം ന്യൂയോര്ക്കിലേക്കു മടങ്ങുന്ന മോദി വ്യാഴാഴ്ച യു.എന്. പൊതുസഭയില് പ്രസംഗിക്കും. ബൈഡന് ഭരണകൂടം അധികാരത്തില് വന്നതിന് ശേഷം ഇതാദ്യമായാണ് മോദിയുടെ അമേരിക്കന് സന്ദര്ശനം.പ്രധാനമന്ത്രിയുടെ സന്ദര്ശനസമയത്ത് ബ്രിട്ടീഷ് പ്രധാനമന്ത്രി ബോറിസ് ജോണ്സണും എത്തുന്നുണ്ട് എന്നൊരു പ്രത്യേകത കൂടിയുണ്ട്. അദ്ദേഹത്തെയും മോദി കണ്ടേക്കുമെന്നാണ് റിപ്പോര്ട്ട്. എന്നാല് ഇതേക്കുറിച്ച് ഇതുവരെ ഒരു ഔദ്യോഗിക പ്രഖ്യാപനവുമുണ്ടായിട്ടില്ല. യു.എസ്. വൈസ് പ്രസിഡന്റ് കമലാ ഹാരിസ്, ആപ്പിള് സിഇഒ. ടിം കുക്ക്, ഓസ്ട്രേലിയന് പ്രധാനമന്ത്രി സ്കോട്ട് മോറിസണ്, ജപ്പാന് പ്രധാനമന്ത്രി യോഷിഹിഡെ സുഗ എന്നിവരുമായും മോദി കൂടിക്കാഴ്ച നടത്തും. അഫ്ഗാനിസ്ഥാന്, കോവിഡ് നിയന്ത്രണം, കാലാവസ്ഥാവ്യതിയാനം, ഇന്തോ പസഫിക് പ്രശ്നം, ഭീകരവാദം തുടങ്ങിയ വിഷയങ്ങള് അദ്ദേഹം വിവിധ നേതാക്കളുമായി ചര്ച്ച നടത്തും. ജോ ബൈഡനുമായി ഓണ്ലൈനില് മൂന്നുതവണ കൂടിക്കാഴ്ച നടത്തിയിട്ടുണ്ടെങ്കിലും നേരിട്ടുള്ളത് ഇതാദ്യമാണ്. മാര്ച്ചില് ക്വാഡ് ഉച്ചകോടിയിലും, ഏപ്രിലില് കാലാവസ്ഥാ ഉച്ചകോടിയിലും, ജൂണില് ജി7 ഉച്ചകോടിയിലും ഇരുവരും വെര്ച്വലായി കൂടിക്കാഴ്ച നടത്തി. യുകെയില് ജി7 ഉച്ചകോടിയില് നേരിട്ട് പങ്കെടുക്കാന് ഇരുന്നതാണെങ്കിലും, ഇന്ത്യയില് കോവിഡ് രണ്ടാം തരംഗം ശക്തമായതോടെ വേണ്ടെന്ന് വയ്ക്കുകയായിരുന്നു. 2019 ലാണ് യുഎസില് ഡൊണള്ഡ് ട്രംപുമൊത്തെ ഹൗഡി മോദി പരിപാടിയില് പ്രധാനമന്ത്രി പങ്കെടുത്തത്. അന്നത്തെ അബ്കി ബാര് ട്രംപ് സര്ക്കാര് എന്ന മോദിയുടെ പ്രഖ്യാപനം ഡെമോക്രാറ്റിക് പാര്ട്ടിയെ അലോസരപ്പെടുത്തിയിരുന്നു. രണ്ടുവര്ഷത്തിന് ശേഷമുള്ള മോദിയുടെ സന്ദര്ശനത്തില് ഡെമോക്രാറ്റുകളുടെ വിശ്വാസം ആര്ജ്ജിക്കാന് കഴിഞ്ഞേക്കും. ഇന്തോപസിഫിക്ക് മേഖലയില് ചൈന ഉയര്ത്തുന്ന വെല്ലുവിളി ഉഭയകക്ഷി ചര്ച്ചയില് വിഷയമാകും. Stories you may Like